RETTENS DOM (Femte Afdeling)

3. maj 2007

Sag T-343/04

Vassilios Tsarnavas

mod

Kommissionen for De Europæiske Fællesskaber

»Tjenestemænd – bedømmelsesrapport – ugyldighed – annullationssøgsmål – retlig interesse – erstatningssøgsmål – afvisning«

Angående: Søgsmål, hvorunder der er nedlagt påstand dels om annullation af appelbedømmerens afgørelse af 4. august 2003 om udfærdigelse af sagsøgerens endelige bedømmelsesrapport for perioden fra den 1. juli 1997 til den 30. juni 1999, dels om erstatning for den ikke-økonomiske skade, som sagsøgeren har lidt som følge af den forsinkede udfærdigelse af hans bedømmelsesrapport og den chikane, han har været udsat for.

Udfald: Appelbedømmerens afgørelse af 4. august 2003 om udfærdigelse af sagsøgerens endelige bedømmelsesrapport for perioden fra den 1. juli 1997 til den 30. juni 1999 annulleres. I øvrigt frifindes Kommissionen for De Europæiske Fællesskaber. Kommissionen for De Europæiske Fællesskaber bærer sine egne omkostninger og betaler halvdelen af sagsøgerens omkostninger.

Sammendrag

1. Tjenestemænd – klage – retlig interesse

(Tjenestemandsvedtægten, art. 43, 90 og 91)

2. Tjenestemænd – bedømmelse – bedømmelsesrapport – udfærdigelse

(Tjenestemandsvedtægten, art. 43)

3. Tjenestemænd – bedømmelse – bedømmelsesrapport – udfærdigelse

(Tjenestemandsvedtægten, art. 43)

1. For at en tjenestemand eller en forhenværende tjenestemand kan anlægge sag i medfør af vedtægtens artikel 90 og 91, skal den pågældende have en personlig interesse i en annullation af den anfægtede foranstaltning. Denne interesse skal bedømmes på tidspunktet for sagens anlæg.

Bedømmelsesrapporten, der er et internt dokument, der spiller en vigtig rolle i forbindelse med forløbet af tjenestemandens karriere, berører kun den bedømte tjenestemands interesser indtil det tidspunkt, hvor hans arbejdsopgaver ophører definitivt. Efter dette ophør har tjenestemanden ikke længere interesse i at fortsætte et søgsmål anlagt til prøvelse af bedømmelsesrapporten, medmindre det godtgøres, at der foreligger særlige omstændigheder, som berettiger en personlig og aktuel interesse i at opnå annullation af nævnte bedømmelsesrapport.

Den omstændighed, at administrationen ved opfyldelsen af en dom om annullation af et afslag på at forfremme tjenestemanden skal foretage en fornyet gennemgang af hans fortjenester i den omhandlede periode, udgør sådanne særlige omstændigheder, idet den omtvistede bedømmelsesrapport kan være af relevans for denne fornyede gennemgang.

(jf. præmis 54, 56, 58 og 59)

Henvisning til: Domstolen, 29. oktober 1975, forenede sager 81/74-88/74, Marenco m.fl. mod Kommissionen, Sml. s. 1247, præmis 6; Domstolen, 30. maj 1984, sag 111/83, Picciolo mod Parlamentet, Sml. s. 2323, præmis 29; Domstolen, 10. marts 1989, sag 126/87, Del Plato mod Kommissionen, Sml. s. 643, præmis 18; Domstolen, 17. december 1992, sag C-68/91 P, Moritz mod Kommissionen, Sml. I, s. 6849, præmis 16; Retten, 13. december 1990, sag T-20/89, Moritz mod Kommissionen, Sml. II, s. 769, præmis 15; Retten, 18. juni 1992, sag T-49/91, Turner mod Kommissionen, Sml. II, s. 1855, præmis 24 og den deri nævnte retspraksis; Retten, 16. december 1993, sag T-58/92, Moat mod Kommissionen, Sml. II, s. 1443, præmis 31; Retten, 13. juli 1995, sag T-557/93, Rasmussen mod Kommissionen, Sml. Pers. I-A, s. 195, og II, s. 603, præmis 30; Retten, 12. december 1996, sag T-130/95, X mod Kommissionen, Sml. Pers. I-A, s. 603, og II, s. 1609, præmis 45; Retten, 31. maj 2005, sag T-105/03, Dionyssopoulou mod Rådet, endnu ikke trykt i Samling af Afgørelser, præmis 20; Retten, 28. juni 2005, sag T-147/04, Ross mod Kommissionen, Sml. Pers. I-A, s. 171, og II, s. 771, præmis 24 og 25; Retten, 15. september 2005, sag T-132/03, Casini mod Kommissionen, Sml. Pers. I-A, s. 253, og II, s. 1169, præmis 54; Retten, 8. december 2005, sag T-274/04, Rounis mod Kommissionen, Sml. Pers. I-A, s. 407, og II, s. 1849, præmis 19 og 24.

2. Inden for rammerne af den bedømmelsesordning, der er indført af Kommissionen, er tilsidesættelsen af de almindelige gennemførelsesbestemmelser til vedtægtens artikel 43, som institutionen har vedtaget, og som pålægger høring af tjenestemandens umiddelbare foresatte før udfærdigelse af den første bedømmelsesrapport, og såfremt tjenestemanden er personalerepræsentant eller fagforeningsrepræsentant høring af ad hoc-bedømmelsesgruppen, er ikke i sig selv tilstrækkelig til, at en bedømmelsesrapport må annulleres, hvis det er godtgjort, at bedømmeren i sidste ende har foretaget høringer før udfærdigelsen af den endelige bedømmelsesrapport.

(jf. præmis 66 og 68)

Henvisning til: Retten, 5. november 2003, sag T-326/01, Lebedef mod Kommissionen, Sml. Pers. I-A, s. 273, og II, s. 1317, præmis 54 og 58; Retten, 17. maj 2006, sag T-95/04, Lavagnoli mod Kommissionen, endnu ikke trykt i Samling af Afgørelser, præmis 83.

3. Karriereudviklingsrapporten har i første række til formål at sikre administrationen regelmæssige og om muligt fuldstændige oplysninger om, hvorledes tjenestemændene udfører deres opgaver. Den kan i princippet ikke opfylde dette formål fuldt ud, hvis de personer, under hvis instruktionsbeføjelse tjenestemanden har gjort tjeneste i bedømmelsesperioden, ikke høres forinden og gives adgang til at tilføre den deres eventuelle bemærkninger. Det følger heraf, at manglende høring af en overordnet i forbindelse med udfærdigelsen af en bedømmelsesrapport for en tjenestemand udgør en væsentlig uregelmæssighed, der anfægter bedømmelsesrapportens gyldighed.

I mangel af modsatte angivelser i de almindelige gennemførelsesbestemmelser, som institutionen har vedtaget, henviser begrebet umiddelbart foresatte til den person, under hvis direkte instruktionsbeføjelse, den bedømte tjenestemand reelt har udført sine funktioner i bedømmelsesperioden, selv om der i mangel af en officiel udnævnelse har været tale om en reelt underordnet.

(jf. præmis 69-72, 82 og 83)

Henvisning til: Domstolen, 3. juli 1980, forenede sager 6/79 og 97/79, Grassi mod Rådet, Sml. s. 2141, præmis 20; Retten, 24. januar 1991, sag T-63/89, Latham mod Kommissionen, Sml. II, s. 19, præmis 27; Retten, 10. september 2003, sag T-165/01, McAuley mod Rådet, Sml. Pers. I-A, s. 193, og II, s. 963, præmis 51 og 52.